**Lover for Ullensaker Røde Kors 2020 – 2023**

**Kapittel 1. Formål**

**§ I.** Ullensaker Røde Kors er stiftet den 13. november 1952. Den er en selvstendig forening med egne medlemmer som slutter opp om Røde Kors formål og prinsipper, blant annet ved å avdekke lokale omsorgsbehov, ta initiativ til aktiviteter, kurs, beredskapstiltak o.l., samt gi tilbud til ulike grupper/mennesker i nærmiljøet.

Ullensaker Røde Kors representerer Norges Røde Kors og Akershus Røde Kors innenfor sitt geografiske område.

Lokalforeningen har ansvar for all Røde Kors – virksomhet i sitt lokalmiljø.

**§ 2.** Foreningen skal drive Røde Kors – arbeid i overenstemmelse med Lover for Røde Kors, og beslutninger samt bestemmelser fattet av Landsmøtet, Landsstyret og Akershus Røde Kors, jf. Lover for Røde Kors §§ 13 og 17.

**Kapittel II. Organisasjon – Medlemskap**

**§ 3.** Ullensaker Røde Kors `organer er Lokalstyret og Årsmøtet.

**§ 4.**  For å løse sine arbeidsoppgaver har lokalforeningen opprettet avdelinger for:

* Røde Kors Hjelpekorps
* Røde Kors Omsorg
* Røde Kors RØFF

**§ 5.** Ullensaker Røde Kors har æresmedlemmer, årsbetalende medlemmer, livsvarige medlemmer og bedriftsmedlemmer.

Medlemskap tegnes gjennom lokalforeningen.

Medlemskontingenten fastsettes av Landsstyret i Norges Røde Kors, jf. Lover for Røde Kors § 8. Kun medlemmer i Røde Kors kan ha tillitsverv i Røde Kors ` organisasjonsledd, jf. Lover for Røde Kors § 8.

Landsstyret kan stille spesielle kvalitets – og alderskrav, krav til egnethet samt krav til medlemskap i Røde Kors for å kunne utføre bestemte verv eller aktiviteter i de enkelte organisasjonsledd.

Styret i Lokalforeningen er ansvarlig for at aktivitetene drives i henhold til lover og bestemmelser i Røde Kors. Den eller de som er valgt eller utpekt som leder(e) av den enkelte aktivitet har et særskilt ansvar for å påse at de frivillige har den nødvendige kompetansen og egnetheten til å utføre aktiviteten vedkommende ønsker å være frivillig i før den starter i aktiviteten, jf. Lover for Røde Kors.

Medlemmer som lokalforeningen ønsker å hedre, kan av Årsmøtet utnevnes til æresmedlemmer av Lokalforeningen. Æresmedlemmer, livsvarige medlemmer og bedriftsmedlemmer tildeles diplom.

**Kapittel III. Alminnelige bestemmelser**

**§ 6.** Lokalforeningen rår over egne midler innenfor rammen av Røde Kors ` formål. Lokalforeningen er alene ansvarlig for de forpliktelser som den påtar seg – jf. Lover for Røde Kors § 18. Til større foretak av økonomisk art kreves Årsmøtets samtykke.

Lokalforeningen skal ha en felles økonomi, jf. Lover for Røde Kors § 20.

**§ 7.** Ullensaker Røde Kors yter tilskudd til Akershus Røde Kors og til landsforeningen etter regler fastsatt av Landsstyret og Distriktsårsmøtet.

**§ 8.** Lokalforeningens regnskaper skal revideres av revisor som velges på årsmøtet.

Revisor velges etter kriterier fastsatt av Landsmøtet og Landsstyret.

**§ 9.** Kun medlemmer som har fylt 15 år har stemmerett på lokalforeningens og avdelingenes møter. Denne aldersgrensen gjelder ikke for ledere som representerer Røde Kors Ungdom i foreningens møter. Aldersgrensen gjelder heller ikke for Røde Kors Ungdoms egne møter hvor aldersgrensen er 13 – 30 år.

Røde Kors skal også legge til rette for at medlemmer under 13 år har arenaer hvor de kan fremme sine synspunkter eller øve innflytelse over arbeidet i organisasjonen.

For å ha stemmerett på foreningens årsmøte, må medlemmet ha betalt sin kontingent til Ullensaker Røde Kors i løpet av de siste 14 måneder innen møtets begynnelse.

Bare de som er til stede på lokalforeningens møter kan stemme. Blanke stemmer holdes utenfor ved opptellingen.

**§ 10.** Lokalforeningene kan på distriktårsmøtet delta med sin leder eller nestleder – jf. distriktets lover. Dersom hverken leder eller nestleder kan møte, kan distriktsstyret gi dispensasjon fra denne bestemmelsen.

I tillegg deltar leder/nestleder for lokalrådene på distriktårsmøtet. Dersom lokalstyret ivaretar rollen som lokalråd (jf. § 24, 3 ledd i disse lover) kan lokalstyret i stedet oppnevne delegat(er) fra respektiv(e) avdeling(er), fortrinnsvis styremedlem(mer).

**§ 11.** Vedtak om endring av disse lover krever to tredjedels flertall på årsmøtet eller på ekstraordinært møte.

For øvrig gjøres vedtak i lokalforeningen ved alminnelig flertall. Ved likt stemmetall er lederens stemmegivning avgjørende, unntatt ved valg.

**§ 12.** En frivillig i lokalforeningens aktivitet som ikke har den nødvendige egnethet eller opptrer slik som beskrevet i Lover for Norges Røde Kors § 9, punkt 9.1., kan utelukkes fra aktiviteten av lokalforeningsstyret, jf. Lover for Norges Røde Kors §9, punkt 9.1.

En tillitsvalgt i lokalforeningen som opptrer slik som beskrevet i Lover for Norges Røde Kors § 9, punkt 9.2., kan suspenderes av Distriktsstyret.

Et medlem eller en frivillig som opptrer slik som beskrevet i Lover for Norges Røde Kors § 9, punkt 9.3., kan ekskluderes av Landsstyret.

**§ 13.** Ved tvistespørsmål i lokalråd eller valgmøte kan et mindretall innanke saken for lokalstyret til endelig avgjørelse.

Ved tvistespørsmål i lokalstyret, årsmøtet eller ekstraordinært møte kan et mindretall innanke saken for distriktsstyret til endelig avgjørelse.

Rett til anke har et mindretall som utgjør en tredjedel eller flere av de stemmer som er avgitt i vedkommende sak.

Anke har oppsettende virkning.

**§ 14.** Ullensaker Røde Kors kan oppløses av årsmøtet eller ekstraordinært møte etter vedtak med to tredjedels flertall, jf. Lover for Norges Røde Kors § 20, punkt 20.9.

Dersom det på tross av innkalling, jf. § 15, siste ledd, respektive § 17, ikke lar seg gjøre å avholde årsmøte eller ekstraordinært møte, kan styret med to tredjedels flertall beslutte oppløsning. Lar det seg ikke gjøre å holde beslutningsdyktig styremøte, trer styret i Akershus Røde Kors inn i stedet for Ullensaker Røde Kors lokalstyre.

Ullensaker Røde Kors midler og eiendeler skal, etter at gjeldsforpliktelser er innløst, tilfalle distriktet som ikke kan disponere midlene eller eiendelene før det er gått 2 år.

Det skal nedsettes et avviklingsstyre som har ansvaret for at avviklingen av lokalforeningen skjer på en forsvarlig måte. Avviklingsstyret skal minst ha en representant som er oppnevnt av distriktsstyret.

**Kapittel IV. Årsmøtet**

**§ 15.** Årsmøtet er Ullensaker Røde Kors ` høyeste myndighet.

Årsmøtet holdes innen utgangen av februar måned. Styret innkaller til årsmøtet med minst 14 dagers varsel, med opplysning om dagsorden og hvor sakspapirene til årsmøtet forefinnes/kan hentes. Innkalling skal skje gjennom kunngjøring som er tilgjengelig for alle medlemmene.

Sakspapirene skal foreligge ved innkalling til årsmøtet og skal inneholde: Årsberetning og regnskap fra foregående år, handlingsprogram og budsjett for inneværende år, valgkomiteens innstilling, samt eventuelle bilag til innmeldte saker.

Årsmøtet er beslutningsdyktig når det er innkalt i henhold lovene i Røde Kors.

**§ 16.** Årsmøtet ledes av lederen.

For årsmøtets behandling av følgende saker kan årsmøtet velge en dirigent:

1. Styrets beretning for lokalforeningens totale virksomhet forgående kalenderår.
2. Reviderte regnskaper for lokalforeningens totale virksomhet foregående kalenderår.
3. Handlingsprogram/budsjetter for lokalforeningens totale virksomhet for inneværende kalenderår.
4. Valg av leder, nestleder, medlemmer og varamedlemmer til styret.
5. Valg av revisor.
6. Valg av leder, medlemmer og varamedlemmer til valgkomite.
7. Innkomne forslag. Forslag må være innkommet til styret innen utgangen av januar måned. Forslag til lovendringer fra andre enn styret må være innkommet innen utgangen av januar måned.

Årsmøtet utnevner æresmedlemmer av Ullensaker Røde Kors etter forslag fra styret i foreningen.

Medlemmer og varamedlemmer av styret velges for 2 år av gangen. Leder og nestleder bør ikke velges samme år. Disse valg foregår skriftlig.

Hvis flere enn to kandidater er stillet til valg og ingen av dem oppnår minst halvparten av stemmene, foretas omvalg mellom de to kandidatene som har flest stemmer. Gir omvalget ikke flertall for en kandidat, foretas loddtrekning.

Nyvalgte medlemmer og varamedlemmer overtar sine verv umiddelbart etter at årsmøtet er avsluttet.

Det skal føres protokoll fra årsmøtet, som skal underskrives av leder og to av årsmøtedelegatene.

**§ 17.** Ekstraordinært møte avholdes når styret finner det nødvendig, eller når minst et antall medlemmer krever det.

Det ekstraordinære møtet innkalles med minst 8 dagers varsel, og kan kun behandle de saker som har foranlediget innkallingen. Bestemmelsene i § 15, siste setning – og i § 16, første ledd, gjelder på samme måte.

**Kapittel V. Lokalstyret**

**§ 18.** Lokalstyret leder foreningens virksomhet etter bestemmelser fastsatt av årsmøtet, distriktsstyret, landsstyret og landsmøtet. Styret er ansvarlig for at foreningens midler og eiendeler forvaltes på en betryggende måte.

Styret består av; leder, nestleder og inntil 4 medlemmer, lederne for lokalrådene og 1 – 2 varamedlemmer. Flertallet av medlemmene og et av varamedlemmene i styret må ha fylt 18 år.

Styret kan opprette et arbeidsutvalg, bestående av lederen og to av styrets medlemmer, utpekt av dette.

**§ 19.** Foreningen forplikter styret ved underskrift av lederen, eller i dennes fravær av nestlederen, sammen med ett av de øvrige styremedlemmer.

**§ 20.** Lederen innkaller styret til møter etter behov. Hvert medlem av styret kan kreve at styret sammenkalles. Det skal avholdes minst fire styremøter i løpet av året. Styret er beslutningsdyktig når mer enn halvdelen av styret, og herunder leder eller nestleder, er til stede.

Styret fører protokoll over sine forhandlinger og vedtak.

**§ 21.** Styret sender innen utgangen av februar måned på fastsatt måte revidert regnskap og beretning for foregående kalenderår til distriktsstyret.

Beretning og regnskap sendes uansett om årsmøtet har vært avholdt.

Endringer som årsmøtet måtte vedta, meddeles distriktsstyret etter at årsmøtet er avsluttet.

**Kapittel VI. Avdelinger og lokalråd**

**§ 22.** Avdelingene skal ha beredskapsfokus og arbeidet skal gjenspeile de nasjonale strategiene for henholdsvis Røde Kors Hjelpekorps og Røde Kors Omsorg.

Medlemmene utøver sin virksomhet uten vederlag.

**§ 23.** For å delta i aktiv tjeneste gjelder følgende aldersgrenser:

* Røde Kors Hjelpekorps: Minimum 17 år.
* Røde Kors Ungdom: 13 – 30 år.
* Besøksvenner: Minimum 18 år.
* Visitorer: Minimum 25 år.

Landsstyret kan i tillegg stille krav til medlemskap, utdannelse, kunnskap og alder for å utføre bestemte tjenester eller verv i Røde Kors. Slike tjenester eller verv utføres frivillig og uten vederlag.

**§ 24.** Lokalrådene leder de aktuelle aktivitetene i henhold til handlingsprogram, budsjett og øvrige bestemmelser som er vedtatt av lokalforeningens årsmøte.

Lokalrådene skal velges på egne valgmøter hvor kun medlemmer som er frivillig i avdelingens aktiviteter har stemmerett, ref. «Bestemmelser for valg i Røde Kors».

Valgmøtet kan beslutte at lokalforeningens styre og/eller valgkomité også skal være avdelingens lokalråd og/eller valgkomité.

Valgmøtene skal gjennomføres i forkant av, og gjerne i tilknytning til, lokalforeningens årsmøte.

Røde Kors Ungdom arrangerer ungdomskonferanse hvor det gjennomføres valg, behandles handlingsprogram samt vedtas eventuelle resolusjoner.

**§ 25.** For å erverve og avhende fast eiendom eller påta seg økonomiske forpliktelser kreves samtykke av lokalforeningens styre, jr. § 6.

Lokalrådene er ansvarlig for at avdelingens midler og eiendeler forvaltes på betryggende måte.

Lokalrådenes sammensetning er:

* Røde Kors Hjelpekorps: Leder, nestleder, 1 - 4 medlemmer og 1 - 2 varamedlemmer
* Røde Kors Omsorg: Leder, nestleder, 1 - 4 medlemmer og 1 - 2 varamedlemmer.
* Røde Kors RØFF: Leder, nestleder, 1 - 4 medlemmer og 1 - 2 varamedlemmer.

**§ 26.** Lokalrådet sender innen utgangen av januar måned, og på fastsatt måte, beretning og regnskap for foregående kalenderår, samt forslag til handlingsprogram og budsjett for inneværende kalenderår til styret for lokalforeningen og distriktsrådet.

**§ 27.**  Medlemmer og varamedlemmer av lokalråd velges for to år av gangen. Leder og nestleder bør ikke velges samme år. Disse valg foregår skriftlig.

Hvis flere enn to kandidater er stillet til valg og ingen av dem oppnår minst halvparten av stemmene, foretas omvalg mellom de to kandidater som har flest stemmer. Gir omvalget ikke flertall for en kandidat, foretas loddtrekning.

Nyvalgte medlemmer og varamedlemmer overtar sine verv umiddelbart etter at lokalforeningens årsmøte er avsluttet.

**Kapittel VII Ressursgrupper**

**§ 28.** Lokalstyret og lokalrådene kan – etter behov – opprette ressursgrupper. En ressursgruppe skal løse oppgaver etter mandat fra det styret/rådet som opprettet den.

**Kapittel VIII Ikrafttreden**

**§ 29** Disse lover, som trer i kraft den 26.02.21 krever godkjennelse av styret i Akershus Røde Kors. Vedtak om endring – jr. § 11, første ledd – må for å tre i kraft, være godkjent av distriktsstyret.